|  |  |
| --- | --- |
| **Skole**KontaktpersonAdresse0000 Sted |  |

# Hvordan kan vi løse utfordringene i strømnettet?

Måten vi produserer, fordeler og bruker energi på er i endring. En av grunnene til det er at vi trenger å få ned utslippene av klimagasser. I tillegg lager og bruker vi stadig mer teknologi som krever energi i form av elektrisk strøm, for eksempel elbiler, smarttelefoner og kunstig intelligens.

Strømmen vi bruker, fraktes via strømnettet – fra der strømmen lages til oss som skal bruke den. Strømnettet kan sammenlignes med et system av rør som frakter og deler ut vann til forskjellige steder. Tenk deg at mange ønsker å bruke vann samtidig, men at rørene ikke er laget for å kunne frakte alt dette vannet. På samme måte har vi problemer med strømnettet når enda flere skal bruke strøm samtidig.

En løsning kan være å bygge ut strømnettet, sånn at det kan frakte mer strøm. Vi kan også lære oss å bruke strømnettet på en smartere måte, eller finne løsninger som gjør at ikke like mange bruker strømmen samtidig. En annen løsning kan være å produsere egen strøm fra små kraftverk eller solcellepaneler. Kanskje vi kan bruke teknologi som lagrer strømmen, slik at vi kan bruke den senere?

Hva som er den beste løsningen må vurderes i hvert tilfelle. Noen ganger er det best å bygge ut strømnettet, andre ganger kan smartere bruk av strømnettet være løsningen, og noen ganger er det lurt å gjøre begge deler.

Vi i Statnett jobber med disse utfordringene nå, og vi tror de vil bli enda større i årene fremover. For å finne fram til de beste løsningene ønsker vi innspill fra dere.

**Vi ønsker at dere undersøker situasjonen der dere bor:**

* Får strømnettet levert strøm til de som trenger den i dag? Hvordan vil dette være i årene som kommer?
* Når, hvor og hvorfor oppstår det utfordringer med å få levert strømmen?
* Vurder og foreslå hvilke(t) tiltak som bør gjennomføres for at strømnettet bedre skal kunne levere strøm til alle som trenger den.

**Krav til løsningen**

Det må være naturfaglig og teknologisk mulig å gjennomføre det dere foreslår. Dere må også begrunne løsningsforslaget deres ut fra hensyn til både miljø og mennesker.

Frist for å sende inn forslag til tiltak er 10. mai 2026. Vi ser fram til å se deres løsninger på oppdraget og til å kåre vinneren av *Årets løsning* skoleåret 2025/26. Takk for at dere bidrar inn i dette viktige arbeidet – og lykke til!

Med vennlig hilsen

Statnett